Document ID: /roh_data/filtered/fineweb-2-filterrobots_roh.jsonl.gz/57681

El pudess lavurar en in grond hotel da stailas en Svizra, u ir en l’exteriur a la chatscha da stailas da distincziun. Lucian Alig è dentant sa decidì per la tradiziun.
Suenter il giarsunadi sco cuschinier ha el prendì a fit l’hotel Péz Terri a Vrin. Tschintg onns pli tard avess Lucian Alig bunamain cumenzà la scolaziun da spezialist d’hotellaria a Passugg. Paucas emnas avant ha il cor dal Lumnezian dentant decidì auter.
Jau hai realisà che quai n'era betg mia via. Mia vita è a Vrin, qua vi jau lavurar e viver.
Nagina branscha n'ha pati uschè ferm da la pandemia sco la gastronomia. Il cumenzament da la pandemia ha Lucian Alig profità per realisar ses siemi. Renovar l’ustaria da famiglia. Quai ha el fatg a moda miaivla laschond vesaivel detagls dal passà. Uschia sa chatta ina bella pigna scalegl da l’onn 1892 en l’ustaria da la Posta a Vrin.
Lucian Alig è suandà a ses antenats, e maina ussa en tschintgavla generaziun il «Restaurant della Posta». Anc oz stat questa inscripziun sur l'isch-chasa da l'ustaria.
Mes grond plaschair è da pudair porscher a las persunas da Vrin in lieu da sentupada.
Ses urat, ch'era magister e colonel aveva avert l’ustaria avant passa 130 onns. Il talent da servir al giast, cordialitad ed empatia èn valurs che sia mamma e sia tatta han mess en tgina a Lucian Alig.
Far pizza per purtar a chasa è stà ina necessitad, oz maglian tut ils da Vrin pizza.
Oz è Lucian Alig persvas ch'el ha prendì la buna decisiun. El è conscient da las valurs che l’ustaria ha per la cuminanza e per la societad da Vrin. L'ustier sesa dentant er fitg gugent a maisa cun giasts da vacanzas.
Durant il zercladur ans preschenta Lucian Alig sia ustaria e sia filosofia da manar l’ustaria cun cuschina simpla, indigena e persistenta.